《入海二首》
唐代·张说

乘桴入南海，海旷不可临。茫茫失方面，混混如凝阴。

云山相出没，天地互浮沉。万里无涯际，云何测广深。

潮波自盈缩，安得会虚心。

海上三神山，逍遥集众仙。灵心岂不同，变化无常全。

龙伯如人类，一钓两鳌连。金台此沦没，玉真时播迁。

问子劳何事，江上泣经年。隰中生红草，所美非美然。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。